钦定古今图书集成/明伦汇编/闺媛典/第315卷 > 皇清四十八 > 陆士龙妻刘氏
## 钦定古今图书集成/明伦汇编/闺媛典/第315卷 > 皇清四十八 > 陆士龙妻刘氏

按《靖江县志》：“刘氏，望族贫女也。及笄，适疡医陆上池子士龙。士龙故上池螟蛉子稍工，先业，亦足自赡，夫妇困守，懽然相得。顺治十三年，士龙病亡，刘年二十有七，区画丧葬，哀泣辛酸，邻右为之感动，未尝生育。先时亦曾负螟蛉子女各一。女长毕嫁，即觅养一幼媳，以室其子。厥子行药于市，刘偕媳纺绩糊口。康熙” 十八年，子媳相继殒，五内崩裂，几不欲生。亲戚咸劝之嫁刘峻。

拒之。前人所遗河房二间，甚隘陋，四壁皆木板，岁久𬯎毁零落，盖瓦疏脱，日炙风吹，如露处然。刘以芦箔手自引缚，暑无帷帐，冬无絮被，每至夜，以艸藉板上，和衣辗转，毫不为念。日纺绩或卖膏药得数文供日用。若雨雪连宵，但饮水果腹而已。好义者或代营竹木苇箔之类，或馈之升斗亦弗受，不轻言笑，即邻媪亦不数为款接，凡狎邪游谈者，不敢近其闾左。年五十有四，形容枯瘁，面皱发颁，殆“节妇” 中之仅见者。